ประกาศสำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ เรื่อง การดำเนินการเกี่ยวกับเครื่องรับ เครื่องมือหรืออุปกรณ์เพื่อใช้รับหรือแปลงสัญญาณในการรับรายการของกิจการกระจายเสียงหรือกิจการโทรทัศน์แบบบอกรับเป็นสมาชิก
ประกาศสำนักงานคณะกรรมการกิจการกระจายเสียง
ประกาศสำนักงานคณะกรรมการกิจการกระจายเสียง
กิจการโทรทัศน์และกิจการโทรคมนาคมแห่งชาติ
เรื่อง
การดำเนินการเกี่ยวกับเครื่องรับ เครื่องมือหรืออุปกรณ์เพื่อใช้รับหรือแปลงสัญญาณ
ในการรับรายการของกิจการกระจายเสียงหรือกิจการโทรทัศน์แบบบอกรับเป็นสมาชิก[๑]
 

ด้วยปัจจุบันมีผู้ประกอบกิจการกระจายเสียงหรือกิจการโทรทัศน์บางรายได้ดำเนินการผลิต
นำเข้า จำหน่ายหรือมีไว้เพื่อจำหน่ายหรือรับติดตั้งเครื่องรับ
เครื่องมือหรืออุปกรณ์เพื่อให้บุคคลอื่นนำไปใช้รับหรือแปลงสัญญาณในการรับรายการของกิจการกระจายเสียงหรือกิจการโทรทัศน์แบบบอกรับเป็นสมาชิกอย่างแพร่หลาย
ซึ่งการดำเนินการเกี่ยวกับเครื่องรับ
เครื่องมือหรืออุปกรณ์ดังกล่าวจะต้องได้รับอนุญาตตามกฎหมายที่เกี่ยวข้อง

เพื่อให้การดำเนินการเกี่ยวกับเครื่องรับ
เครื่องมือหรืออุปกรณ์ดังกล่าวข้างต้นเป็นไปโดยถูกต้องตามกฎหมายและเกิดความเข้าใจในประเด็นข้อกฎหมายอย่างถูกต้องมิให้ประชาชนได้รับผลกระทบจากการดำเนินการดังกล่าว
สำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ
จึงขอแจ้งให้ผู้เกี่ยวข้องทราบ ดังนี้

ข้อ ๑ เครื่องรับ
เครื่องมือหรืออุปกรณ์ที่ใช้รับหรือแปลงสัญญาณวิทยุกระจายเสียงหรือวิทยุโทรทัศน์เป็นเครื่องวิทยุคมนาคมตามพระราชบัญญัติวิทยุคมนาคม
พ.ศ. ๒๔๙๘ และที่แก้ไขเพิ่มเติมการดำเนินการเกี่ยวกับเครื่องรับ
เครื่องมือหรืออุปกรณ์ดังกล่าว
จะต้องได้รับใบอนุญาตวิทยุคมนาคมที่เกี่ยวข้องจากเจ้าพนักงานผู้ออกใบอนุญาตตามมาตรา
๖ แห่งพระราชบัญญัติดังกล่าว
หากฝ่าฝืนมีความผิดต้องระวางโทษปรับไม่เกินหนึ่งแสนบาท หรือจำคุกไม่เกินห้าปี
หรือทั้งปรับทั้งจำตามมาตรา ๒๓ แห่งพระราชบัญญัติเดียวกัน

ข้อ ๒ เครื่องรับ
เครื่องมือหรืออุปกรณ์ที่ใช้รับหรือแปลงสัญญาณในการรับรายการของกิจการกระจายเสียงหรือกิจการโทรทัศน์แบบบอกรับเป็นสมาชิก
การผลิต นำเข้า จำหน่าย หรือมีไว้เพื่อจำหน่ายหรือรับติดตั้งเครื่องรับ
เครื่องมือหรืออุปกรณ์ดังกล่าว จะต้องได้รับอนุญาตจากคณะกรรมการกิจการกระจายเสียง
กิจการโทรทัศน์และกิจการโทรคมนาคมแห่งชาติ ตามมาตรา ๗๐ แห่งพระราชบัญญัติการประกอบกิจการกระจายเสียงและกิจการโทรทัศน์
พ.ศ. ๒๕๕๑ ด้วย ซึ่งหากฝ่าฝืน มีความผิดต้องระวางโทษจำคุกไม่เกินสองปี
หรือปรับไม่เกินสองล้านบาท หรือทั้งจำทั้งปรับ

ข้อ ๓ การดำเนินการขออนุญาตตามข้อ ๑ และข้อ ๒
จะต้องปฏิบัติตามหลักเกณฑ์และวิธีการที่คณะกรรมการกิจการกระจายเสียง
กิจการโทรทัศน์และกิจการโทรคมนาคมแห่งชาติประกาศกำหนด

จึงขอประกาศให้ทราบโดยทั่วไป


ประกาศ
ณ วันที่ ๓๐ พฤษภาคม พ.ศ. ๒๕๕๕
ฐากร ตัณฑสิทธิ์
เลขาธิการ
กสทช.










ปริยานุช/ผู้จัดทำ
๑๘ กรกฎาคม
๒๕๕๕

ชาญ/ผู้ตรวจ
๒๔ กรกฎาคม
๒๕๕๕

















































[๑] ราชกิจจานุเบกษา
เล่ม ๑๒๙/ตอนที่ ๗๔ ง/หน้า ๑๗๓/๑๒ กรกฎาคม ๒๕๕๕